老饕
作者：姜特立
朝代：宋

paragraphs: 東坡嘗作老饕賦，姜子年來老更饕。
血氣已衰肌肉瘦，正如槁木渴春膏。
伯仁若見求牛炙，畢卓如逢覓蟹螯。
頷𦞦酒鯖和海錯，晚菘春韭雜溪毛。
搜尋奇味須兒輩，調芼精能付主庖。
君子固知居遠殺，老人詎可食無肴。
鄰翁時喜分甘脆，侍妓偏能佐酒醪。
萬事灰心唯有此，婆娑牖下任陶陶。